Forslag til RÅDETS BESLUTNING om bemyndigelse af Grækenland til at træffe en foranstaltning, der fraviger artikel 2 og artikel 28a i sjette direktiv 77/388/EØF af om harmonisering af medlemsstaternes lovgivning om omsætningsafgifter

(forelagt af Kommissionen)

BEGRUNDELSE

1. Ved skrivelse, der blev registreret i Kommissionens Generalsekretariat den 15. november 2001, anmodede den græske regering på grundlag af artikel 27 i Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [1] om bemyndigelse til at anvende en særlig beskatningsordning i sektoren for brugte materialer og affald.

[1] EFT L 145 af 13.6.1977, s. 1. Direktivet er senest ændret ved direktiv 2001/4/EF (EFT L 22 af 24.1.2001, s. 17).

2. I henhold til artikel 27, stk. 3, i sjette direktiv blev de øvrige medlemsstater ved skrivelse af 22. november 2001 underrettet om Grækenlands anmodning.

3. Den særordning, som Grækenland agter at indføre, omfatter følgende bestemmelser:

- en undtagelse af leverancer og erhvervelser inden for Fællesskabet af affald til genbrug såsom skrot, jern- og stålaffald, glas, papir og karton, i det omfang den afgiftspligtige persons omsætning er lavere end 900 000 EUR. Ved fastlæggelsen af denne tærskel kan omsætningen af ikke-jernholdige metaller holdes uden for

- en undtagelse af leverancer og erhvervelser inden for Fællesskabet af ikke-jernholdige metaller uanset den afgiftspligtige persons omsætning

- i tilknytning til disse undtagelser en mulighed for at vælge at lade de nævnte leverancer og erhvervelser afgiftsberigtige i henhold til en tilladelse fra administrationen.

4. I sin anmodning oplyser den græske regering, at den påtænkte foranstaltning har til formål at bekæmpe skatteunddragelse i den nævnte sektor i form af undladelse fra de erhvervsdrivendes side, navnlig de småhandlendes, af at erlægge skyldig moms. Det er ubekvemt at opkræve moms på dette område som følge af vanskelighederne ved at fastlægge og kontrollere aktiviteten.

5. Ved den første ovennævnte bestemmelse undtages småhandlende med andet affald til genbrug end ikke-jernholdige metaller fra forpligtelsen til at erlægge moms ved salg af de pågældende varer og føre denne på de fakturaer, som de udsteder. Desuden giver disse aktiviteter ikke ret til at fradrage købsmoms.

6. De pågældende afgiftspligtige person skal heller ikke erlægge moms ved erhvervelser, som de foretager inden for Fællesskabet, hvilket indebærer, at de tilsvarende leverancer inden for Fællesskabet afgiftsberigtiges i oprindelseslandet.

7. Formålet med tærsklen på 900 000 EUR er at forhindre, at også store forhandlere kan nyde godt af undtagelsen.

8. Ifølge den anden bestemmelse kan forhandlere af ikke-jernholdige metaller nyde godt af undtagelsen, også selv om deres samlede omsætning er på mere end 900 000 EUR. Salgsprisen for ikke-jernholdige metaller ligger nemlig generelt på et langt højere niveau end prisen for andre materialer og andet affald, således at denne tærskel nås forholdsvis hurtigt inden for handel med ikke-jernholdige metaller.

9. Endelig slås det i den tredje bestemmelse fast, at forhandlere af affald til genbrug, som principielt burde undtages i henhold til særordningen, kan vælge at lade deres aktiviteter momsberigtige og derved opnå fradragsret. Det forhold, at denne "undtagelse fra undtagelsen" gøres betinget af en bemyndigelse, giver tilstrækkelige garantier med hensyn til de afgiftspligtige personers overholdelse af de relevante fiskale forpligtelser. Desuden vil det faktum, at underkastelsen under fiskal kontrol "belønnes" med en fradragsret, antagelig føre til, at et større antal erhvervsvirksomheder udviser samarbejdsvilje i beskatningsordningens regi.

10. Efter Kommissionens opfattelse er undtagelsen af leverancer og erhvervelser inden for Fællesskabet foretaget af småvirksomheder både udtryk for en forenkling og en bekæmpelse af svig, idet den gør det muligt at holde en kategori afgiftspligtige personer, for hvis vedkommende indsatsen i form af kontrol og opkrævning af afgift ikke ville stå i noget rimeligt forhold til indtægterne, uden for momsordningen.

11. De særlige regler, der gælder for leverancer og erhvervelser inden for Fællesskabet af affald af ikke-jernholdige metaller, er velbegrundede, fordi de gør det muligt at sikre aktiviteter, for hvis vedkommende risiciene for svig er større som følge af disse varers værdi.

12. Ved fastsættelsen af en mulighed for, at de afgiftspligtige personer kan lade deres aktiviteter, som principielt er undtagne, momsberigtige i henhold til en bemyndigelse fra administrationen, sikres der et forstærket tilsyn fra administrationens side.

13. Adskillige andre medlemsstater, herunder Frankrig, Spanien, Italien og Nederlandene, har allerede ved beslutning taget af Rådet opnået tilladelse til at anvende særlige skatteforanstaltninger i den berørte sektor.

14. I sin meddelelse til Rådet og Europa-Parlamentet af 7. juni 2000 [2] om en strategi til forbedring af momssystemet i det indre marked forpligtede Kommissionen sig til at foretage en vis rationalisering af det store antal undtagelser, der er gældende i øjeblikket. I visse tilfælde kan denne rationalisering imidlertid bestå i, at visse undtagelser, som måtte have vist sig særligt effektive, udvides til at gælde for samtlige medlemsstater.

[2] KOM (2000) 348 endelig.

15. For den pågældende sektors vedkommende fremgår det af en række kontakter, som Kommissionen for nylig har haft med visse nationale administrationer og repræsentanter for sektoren, at det kunne være nødvendigt at indføre en særordning, der er tilpasset de særlige forhold i sektoren, for at sikre en mere retfærdig beskatning af alle berørte erhvervsdrivende i Fællesskabet. Denne type ordning kræver et solidt og permanent retsgrundlag, der er noget mere omfattende end anvendelsesområdet for de undtagelser, der indrømmes i henhold til artikel 27 i sjette momsdirektiv.

16. Kommissionen medgiver derfor, at undtagelsen gør det muligt effektivt at bekæmpe overtrædelser af momsordningens regler, indtil der er foretaget mere varige ændringer. Den anser det derfor for hensigtsmæssigt at indrømme undtagelsen indtil den 31. december 2003.

Forslag til RÅDETS BESLUTNING om bemyndigelse af Grækenland til at træffe en foranstaltning, der fraviger artikel 2 og artikel 28a i sjette direktiv 77/388/EØF af om harmonisering af medlemsstaternes lovgivning om omsætningsafgifter

(kun den græske version er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets sjette direktiv 77/388/EØF af 17. maj 1977 om harmonisering af medlemsstaternes lovgivning om omsætningsafgifter - Det fælles merværdiafgiftssystem: ensartet beregningsgrundlag [3], særlig artikel 27, stk. 1,

[3] EFT L 145 af 13.6.1977, s. 1. Direktivet er senest ændret ved direktiv 2001/4/EF (EFT L 22 af 24.1.2001, s. 17).

under henvisning til forslag fra Kommissionen [4], og

[4] EFT C af , s.

ud fra følgende betragtninger:

(1) Ved skrivelse registreret i Kommissionens Generalsekretariat den 15. november 2001 anmodede den græske regering om bemyndigelse til at anvende en særlig beskatningsordning i sektoren for affald til genbrug for derved at kunne imødegå svig i denne sektor.

(2) De øvrige medlemsstater blev den 22. november 2001 underrettet om Grækenlands anmodning.

(3) Med undtagelsen indrømmes der momsfritagelse for leverancer og erhvervelser inden for Fællesskabet af affald til genbrug såsom skrot, jern- og stålaffald, glas, papir og karton for afgiftspligtige personer, hvis omsætning af disse varer i det foregående år androg 900 000 EUR eller derunder. Der indrømmes momsfritagelse for leverancer og erhvervelser inden for Fællesskabet af ikke-jernholdige metaller uanset virksomhedens omsætning ekskl. afgift.

(4) De afgiftspligtige personer, hvis aktiviteter er omfattet af anvendelsesområdet for de undtagelser, der er fastsat i særordningen, kan på de af Grækenland fastsatte betingelser bemyndiges til ikke lade disse aktiviteter falde ind under den pågældende særordning.

(5) Denne ordning er et effektivt middel til bekæmpelse af svig i en sektor, hvor det som følge af vanskelighederne ved at fastlægge og kontrollere aktiviteten er særlig vanskeligt at opkræve moms.

(6) Særordningen opfylder derfor betingelserne i artikel 27 i direktiv 77/388/EØF.

(7) Kommissionen har i sin meddelelse af 7. juni 2000 til Europa-Parlamentet og Rådet fremlagt en strategi, der på kort sigt skal få momssystemet til at fungere bedre, og samtidig forpligtet sig til at foretage en vis rationalisering af det store antal undtagelser, der gælder i øjeblikket. I visse tilfælde kan denne rationalisering imidlertid bestå i, at undtagelser, som måtte have vist sig særligt effektive, udvides til at gælde for samtlige medlemsstater.

(8) Det er derfor hensigtsmæssigt at indrømme bemyndigelsen indtil den 31. december 2003, hvorved det gøres muligt at vurdere denne foranstaltnings forenelighed med den generelle approach for momssystemet og navnlig rationaliseringen af undtagelserne.

(9) Undtagelsen har ingen negativ indvirkning på De Europæiske Fællesskabers egne indtægter af merværdiafgift -

VEDTAGET FØLGENDE BESLUTNING:

Artikel 1

Uanset direktiv 77/388/EØF bemyndiges Grækenland til i overensstemmelse med denne beslutning og indtil den 31. december 2003 at anvende en særlig afgiftsordning i sektoren for affald til genbrug (herefter benævnt "særlig ordning").

Artikel 2

Uanset artikel 2 i direktiv 77/388/EØF fritages følgende for moms:

a) leverancer af affald til genbrug såsom skrot, jern- og stålaffald, glas, papir og karton, som foretages af virksomheder, hvis omsætning er lavere end 900 000 EUR

b) leverancer af ikke-jernholdige metaller.

Artikel 3

Uanset artikel 28a, stk. 1, litra a), i direktiv 77/388/EØF fritages følgende for moms:

a) erhvervelser inden for Fællesskabet af affald til genbrug såsom skrot, jern- og stålaffald, glas, papir og karton, som foretages af virksomheder, hvis omsætning er lavere end 900 000 EUR

b) erhvervelser inden for Fællesskabet af ikke-jernholdige metaller.

Artikel 4

Ved fastlæggelsen af tærsklen på 900 000 EUR i henhold til artikel 2 og 3 kan omsætningen af ikke-jernholdige metaller holdes uden for.

Artikel 5

Grækenland tillader, at afgiftspligtige personer, som anmoder herom, bemyndiges til, under betingelser fastsat for at sikre overholdelsen af de forpligtelser, som påhviler den afgiftspligtige person under det almindelige momssystem, at undlade at lade deres leverancer og erhvervelser inden for Fællesskabet falde ind under særordningen.

Artikel 6

Denne beslutning er rettet til Den Hellenske Republik.

Udfærdiget i Bruxelles, den

På Rådets vegne

Formand